Nissan GT-R ’n begeerlike supervuurwa | Nuus24
Vir wat die GT-R bied, buiten sy vierwielaandrywing en kookwaterverrigting, het dit boonop plek vir twee passasiers agterin en ’n meer as bruikbare bagasieruim.
Nuwe Micras moderner, goedkoper
Hy mag dalk een van die ikone in die PlayStations van baie tieners wees, maar in die regte lewe is hy ook ’n ikoon... een van die grootstes.Ons praat hier van Nissan se GT-R nadat die nuwe, opgeknapte model pas in Suid-Afrika bekend gestel is.Al ooit gewonder waarom ’n sportwa uit Japan soveel aantrekkingskrag het?Want hierdie sportwa maak nie net volbloed-sportmotors uit Duitsland en Italië skrik rondom ­renbane nie, maar ook vanweë die prys – want dit kan in sportmotorkringe as ’n winskopie beskryf word.Die reeds asemrowende verrigting van die GT-R word nog ’n raps aangejaag en die enjin skop nou 397 kW. Nie sleg vir ’n 3.8 liter-V6 met turbo-aanjaging nie. Voorheen was dit net 390 kW. Wringkrag klim van 612 tot 628 Nm en die massiewe hoeveelheid trekkrag is reeds teen 3 200 r/min beskikbaar. Die petrolverbruik, al is dit bloot van akademiese belang in ’n superwa, daal ook ’n raps in die nuweling.Versnelling bly min of meer dieselfde en om by 100 km/h uit te kom neem ongeveer 3.5 sekondes. Dit is amper so vinnig soos wat jy mes kan sê en sy asem gaan eers anderkant 300 km/h opraak.Die veranderings aan die blitswa, wat met al vier sy wiele trek, sluit ook verstelling aan die veerstelsel in.Die enjin se reaksietyd en sy trekkrag teen lae snelhede is verbeter danksy beter lugvloei met nuwe inlaatspruitstukke vir elke silinderbank, meer lug vir die tussenverkoeler, nuwe uitlaatstelsel en ’n meer kompakte katalitiese omsetter aan die onderkant van die voertuig wat ligter en meer doeltreffend is.Van die ratkaskomponente is verander om ’n beter oorskakelgevoel te bied en die kas is boonop stiller.Die bakwerk en onderstel is verstewig vir minder vibrasies deur ’n nuwe vervaardigingsproses wat baie meer gesofistikeerd is as voorheen.Vanweë die feit dat die GT-R dikwels net deur sy bestuurder/eienaar gebruik word en sommige van die onderstel se gewig aan die regterkant geleë is, is die skokbreker en kronkelveer aan die linkerkant harder gestel om ewewigtigheid teweeg te bring as die GT-R in beweging is.Aan die binnekant is van die instrumentasie se agtergrondbeligting nuut (blou) en is daar ’n truratkamera.Die Bose-klankstelsel (uitgespreek Bouz en nie bose nie!) is aangepas. Die twee modelle wat plaaslik te kry is se pryse is:GT-R Premium Edition – ­R1 347 000.GT-R Black Edition – R1 397 000. – Volg Nuus24 op Twitter.